મુખ્ય સચિવે જિલ્લા કલેકટરોને જિલ્લાના ઈમરજન્સી ઓપરેશન સેન્ટરને સતત ચાલુ રાખવા તથા પ્રજાને ઉપયોગી જાહેર કરેલા નંબરો ચાલુ રાખવા અને દરિયાકાંઠાના ગામોના લોકો સાથે ફરજ પરના સ્ટાફ અને અધિકારીઓનો સતત સંપર્ક જાળવી રાખવા તેમજ ફિલ્ડ ઓફીસરોને મુખ્ય મથકે ઉપસ્થિત રહેવા ખાસ સુચનાઓ આપી છે. લોકોને સલામત સ્થળે સ્થળાંતર કરવું પડે તેવા સંજોગો ઉભા થાય તે પહેલા સ્થળાંતરના સ્થળો સુનિશ્ચિત કરવા તથા તેને યોગ્ય ચકાસણી પણ કરી લેવા જણાવ્યું હતુ. તેમણે કહ્યું હતું કે, પીવાના પાણીની પર્યાપ્ત વ્યવસ્થા, વીજળી તેમજ તબીબી સારવારની સુયોગ્ય વ્યવસ્થા મુકરર કરવાની બાબત ઉપર ખાસ લક્ષ્ય આપવાનુ રહે છે. જિલ્લામાં વીજળીને પ્રતિકુળ અસર પડે તે સંજોગોમાં ડીઝલ જનરેટર સેટ તૈયાર રાખવા, પેટ્રોમેક્સની પુરતી વ્યવસ્થા કરવા સંભવિત અસરગ્રસ્ત ગામોમાં પીવાનું પાણી, રાશન અને જીવન જરૂરિયાતની ચીજ વસ્તુઓના સ્ટોકની આગોતરી વ્યવસ્થા કરવા, આરોગ્ય અને તબીબી ટુકડીઓ દવાઓ સાથે તૈયાર રાખવા માટે સુચનાઓ પણ આપી હતી.